الکسی ٹالستوی/ کریم بلوچ ــ تــهــل
سـَــؤلے ءِ چیر ءَ ، روباهے وَپـتگ ات و وتی دُزّیانی وابی دیست !
روباه اگں واب ات یاں آگه ، سرجمیں سَهداراں چه آئیا ازاب اتنت .
جنگل ءَ دَجک ، دارکٹ ( دارتل ) و گوراگ په روباه ءِ جـَـنــَـگ ءَ هور و تیار بوت انت و سرگپت انت . گوراگ و دارتل دیما بال کت و شت انت ؛ ودجک آهانی رند ءَ روان بوت .
گوراگ و دارتل سَؤل ءِ سرا نشت انت .
_ ٹــووکّ ، ٹـــووکّ ، ٹـــووکّ . ــ دارتل سَؤل ءِ درچک ءَ سُنٹ جناں بیت .
و روباه واب گندان ات : نترس و شیریں مردکے ، گوں وتی مزنیں تپر ءَ آئیا نشانگ کتگ ات .
دجک ، سَؤل ءِ نیمگ ءَ تچان ءَ پیداگ ات و گوراگ آئیا گوانک جنان ات :
_ کوارّ دَجُک … ! کوارّ دَجک ….!
« کــُــکــُــڑ ءِ وروک ، ککڑ ءِ وروک »، ــ روباه اشکنگ ات که شِرّیں مردک آئیا گوئشان ات .
دجک ءِ رند ءَ ، آئی ءِ لوگی و چکاں هوار تچاں اتنت ؛ هـَس و پوس لیٹ وراں یایاں اتنت .
_ کوارّ دجکاں ….! ــ گوراگ کوارّگ و گوانک جنان ات .
« گِر ات و دِرنجتی » روباه ءِ گوشاں هما شیربیمین مرد ءِ گپ اتنت که اشکنگ ات . چو روباه گــُـڑست و چه واب جَهسِرت . دجکاں اے وهد هموداں رستگ اتنت و آئی ءِ پونز ءَ ڈنگر جناں بیت انت ! گوں آئی ءِ جهسرگ ، پونزی چه دجکانی کنٹکاں گیشتر ٹـنـگ ٹـنـگ بوت .
_ منی پونز اش بُرّ اِت، منی مَؤت رَستگ ، ــ و روباه چشگے جت و چه اودات جـِست و تتک .
گوراگ و دارتل آئیا پررتک انت و آئی ءِ سرگ ءَ سُنٹ جناں بیت انت و گوراگ کوارگ ات : « کوارّ …»
کشوک و بے مارشتیں روباه اش چو گلینت .
چه هما روچیں دیم په اینگو ، روباه هم جنگل ءِ روگ و هم چه جنگل ءَ دزی کنگ ءَ بس کت !